
خلينا نتعرف عليك وإنتا معروف من زمان بتبيع أكتر أكلة شعبية في البلد ؟ 

بسم الله الرحمن الرحيم ... توكلت على الله الكريم ... أنا رياض الزبدة من غزة ... أتعامل في هذه المهنة ( المبحوث يعمل في بيع الفلافل ) من سنة 1984 وإلي حوالي 27 سنة في هادي المهنة والحمد لله الذي وفقنا بها ... ولحتى الآن أنا أعمل في هذه المهنة ... مهنة بيع الفلافل ... وهادا بيع الفلافل كل واحد بِقدَر يعمل فلافل ويِبيع بس مش كل واحد يقدر يعرف إيش سر المهنة هادي ... هادي بدها مَعْلَمانية وبدها إتقان في العمل ولا بد إنو الإنسان يكون عندو خبرة وعندو ذوق في الأكل وفي الطعم ... مش أيا واحد يعمل فلافل يقول أنا بياع فلافل ... في ناس كتير عِمْلِت فلافل لكن مش هادا الفلافل !!! ( يقصد فلافل بدون جودة عالية ) مش فلافل على طبيعتها ... الفلافل إلو مميزات إلي هِيَا الحُمُص والبهارات والكُلْفَة والتغيير عالحمص مرتين وتلاتة ... علشان قُرُص الفلافل يِطلع كويس ونضيف وإلو بهجة في القلي كمان ... لإنو لو إنتا مَحَفَظتِش ( لم تحافظ ) على تغيير الحمص وعلى نضافتو بِطْلَع القرص في القَلِي أسود ... هادي بردو خِبرَة ما حد بِعرفها ... إحنا الحمد لله رب العالمين بهادي المهنة ( من زمان ) وإحنا في كل الدار بِنتعاون في عملها ... إلي بِغسل الحمص وإلي بِصُلْبُه ( كلمة غير واضحة ولكني أعتقد أنها يقصد تنقاية الحمص أو فرزه ) وإلي بِنَقِي البقدونس بِقِيم العِرِق الأصفر والعِرِق المحروق شوية بردو بِرمِيه ... بِنْقِيم العروق الطويلة ومَلْهَاش لزوم ... وبْنَاخد الورقة الخضرة وبنغسله كويس مرتين وتلاتة علشان بِبقَا فيه رمل محل الأرض المزروعة ... وبِنصَفيه والمكينة تعت الفلافل هادي لازم تِنفك يوم يوم لإنو إذا سَيبتها من غير تنضيف وفي قلبها العَجنة لتاني يوم وتقول ما انا بُكرة بِدي أطحن ... طبعا الحمص في قلبها بِحَمِض وبِغَيِر طعم الفلافل ... لازم تتنضف بعد ما تخلص تطحن وتنَشفها ... وبعد هيك إتغطيها من الغبرة ... بتضل نضيفة إلك وبترَيحك في الشغل "

ليش الناس كلها بتحب الفلافل ... الفلافل عليه طلب ؟ 
" أول حاجة رخيصة وكويسة وبعدين الكل بِقدر يشتريها ... يعني بتقدر تشتري بشيكل بنص شيكل بشكلين بتلاتة ... قد ما بدك بتاخد ... مش لا مؤاخذة زي سعر اللحمة في السوق أو البضاعة يِقُلَك فشي بشيكل ... لأ ... إحنا بِنْبِيع بشيكل وقد ما بدو الواحد بْنعطيلو ... بس المربح طبعا ضعيف كتير كتير كتير ... لإنو اليوم الإشي غالي ... السيرج غالي ... الحمص غالي ... الكلفة غالية ... البهارات غالية ... الحب هان غالي ... مفيش حاجة زي أول ... أول كانت تَوَفِي (أول كانت تَوَفِي: في الوقت السابق كان تَدُر ربح ) اليوم بدل ما أقول مَفِش وعيب بَعطيه ولو براس مالها ... إشي بِجيب إشي ... إفهمت عليا كيف ؟ أنا مبارح شريت الحمص ب 2 مليون و300 ... شوال الحمص ... 230 شيكل ... مع إنو فيه حمص أرفع شوية لكن يا عمي بتضمَنهوش هادا في الشغل ... مش كل الحمص واحد ... في حمص بلغاري في حمص تركي في حمص بلدي ... في عندك حمص بِطِلعوه من تبع المُؤَن ( المساعدات المقدمة من الاونروا تسمى المُؤَن ) فيه حَبَة بِنِية ( لونها بُني ) بِتبين بعد النقع زي الحَصُو ... الزبون بِعرفِش إنو هادا من الحُمصَة محجرة ... بعرف إنو هادا حَصُو ... كلو هادا بعد ما ننقعو بنُصُربو كله بالحَبَة ... وبنجهزو للطحن ... إفهمت عليا كيف ... والحمد لله رب العالمين ... الشغلة إن ما إغنَت سَترت ... وعايشين ومستورين وأكبر نعمة الحمد لله إلي إحنا إمَشيين امورنا في هادا الوقت ... واليوم يا عمي المرابح مش زي أول والشغل كمان مش زي أول يعني خَف اكتر من النص ... وبنقول الحمد لله على قد الله ما يِيَسِر بركة من الله ... أحسن من القعدة ومن الشوارع ... ( وهادي الشغلة ) ضابة ولادي ... عالقليلة ضابة ولادي ... ولد عندو سبع تنفار وولد عندو خمس تنفار وتلت دُور والحمد لله رب العالمين عايشين من ورا هالشغلة ... بس عاد عيشة الحمد لله من هالعيشة زي عيشة الناس التانيين ... لأ ... عَقَد ما الله يِيَسِر بتمشي الأمور "

طيب ليش الفلافل أكلة شعبية ؟ 
" أكلة شعبية من زمان معروفة ... أول حاجة زاكية ومنيحة لما إنتا إتزَبِطْهَا وتْكَلِفهَا وتحُطِلْها ما تستحق ... بتاكل فلافل زاكية ... صدقني إنو في ناس بِتقول عن الفلافل أزكى من الكباب وبياكلو وبْيِنبِسطو والحمد لله رب العالمين ... لكن بِرُوح عند غيرنا بِشتريلو مثلا بشيكل فلافل مَبِكَمْلُش ... طيب عنا بياكل بشيكل وبشكلين وبتلاتة وبقول والله يا عمي للأمانة إحنا أكلنا ... إفهمت عليا ؟ طيب ليش ؟ لإنو الإشي نضيف وبعدين أهم من البيع كله النضافة ... النضافة هيا إلي بْتجلِب الزبون ... أنا بيجو عندي موظفين من تعون الصحة بس بِعَرفُوش عن حالهم إنو إحنا من الصحة ... بعد ما ياكل ويِخَلِص بقول  والله يا عمي إنو الإشي عندك مِيَة المْيِة الحمد لله رب العالمين ... بعدين بِعَرِف على حالو وبِقُلَك والله انا من الصحة ... يا سيدي حياك الله ... إنتا من الصحة على عيني وراسي ... والله في دكاترة بْتِيجي والله عنا زباين وفيه عُمال ... يعني هادي ليش هَيا شعبية ؟ لإنها بْتِحوَى الدكتور و بْتِحوَى المهندس وبْتِحوَى الأستاذ وبْتِحوَى الناظر وبْتِحوَى لا مؤاخذة في كلمتي جميع الطبقات الشعبية ... عشان هيك بِقولو الفلافل أكلة شعبية ... دير بالك هِيَا أحسن من الفول ... الفول إلو مواسم ... أغلب أكل الفول في الشِتَا في البَرَاد بس هادي بتاكلها صيف شِتَا ... الفلافل مش حامية زي الفول ... ومَبْتِسقِيش مَيَه زي الفول ... الفول بتاكلو لا مؤاخذة بتشرب شاف مَيَه ... بس هادي أبداً ... بتاخُدلك كُبَاية كُبايتين بِتتريح ... غير عن الفول ... إفهمت عليا ؟ عشان هيك بِسموها أكلة شعبية ... الكل من الطبقات العالية والضعيفة والمتوسطة كلهم بياكلو فلافل ... والكل الحمد لله رب العالمين بُشكُر على هادا الشُغُل ... لإنو الشُغُل هُوا إلي بِبيع حالو مش غحنا إلي بِنْبيعه ... والله يا عمي ما هي بالشَطارة إلا بنضافة الشغل ...وتساهيل من الله ... البيع تساهيل من الله ... وإلي بِيجي لازم يِجرب وبِرجع ... إذا عَجبو الإشي بِرجع ... غحنا بِنقدرش نْشَكِر في حالنا ... إحنا لا مؤاخذة الزبون هُوا إلي بُحكُم ... بِقُلك هادا كويس عجبني وهادا مَعَجَبنِيش ... الزبون إلي بُحكم " 

في طلب علة الفلافل ؟ 
" والله صلى على النبي ... الإنسان لما ياكل كباب كباب كباب ... مَبِزهَق الكباب ... إمْرَار بياكل فلافل ... إمْرَار بياكل فول أو حمص ... مش يوم يوم الواحد بياكل ( نفس الأكل ) هي أنا بلا مؤاخذة أنا بشتغل الشغلة هادي يمكن كل جمعتين مرة لما آكل سندوش فلافل ... وأغلب الأوقات مَبَكُلِش بالمَرَة ... بآكل في الدار ...ليش ؟ إلي بِشتِغل الشغلة بِجْفَصها ... يعني الحَلَوَنجِي لما يعمل كنافة يمكن كل شهر لما يِدوقلُو شقفة ولا شقفتين ... لإنو قدام عينه الواحد بِشبع منها ... ومرات بْتِيجي على بالي ... مبارح مثلا بعد ما طَحَنِت المَرَة كانت طابخة بامية مع لحمة ومزبطة وكل حاجة ... قلتلها والله انا بديش آكل بامية عشان البندورة حامية على معدتي إقْليلي شوية فلافل ... قَليت شوية فلافل وسلقت بيضتين أكل وإنبَسَطِت وحمدت الله ... للأمانة أنا فضلتها عن طبيخ البامية إلي هوا طبيخ بلحمة ... والحمد لله رب العاليمن كنت إلي بَسَطة وبعد البسطة الله أكرمنا وأخدنا مَحِل صغير والحمد لله رب العالمين ... التوفيق من الله قبل كل حاجة وهينا عايشين ومبسوطين في سوق العملة ( منطقة في حي الدرج في مدينة غزة حيث مَحِل المبحوث )  والبيع والله يا عمي بنقدرش نقُلك لا منيح ولا عاطل "

يعني فيه طَلب عالفلافل ؟       
" فيه طلب ... فيه طلب عالفلافل كتير كتير بصورة دائمة ... وبالأخص بالدُور ( يقصد المنازل ) بِبْعَتو ياخدو بخمسة شيكل وبأربعة شيكل ... عَقَد إمكانياتهم وعلى قد ما بدهم بياخدو ... عَقَد الأنفار إلي بدهم ياكلو ... والحمد لله رب العاليمن الفلافل عِنا شغلها نضيف ... مْكَلَفَة ... مش من ناحية الكُلْفَة لحالها ... كمان العجنة إلها كُلفَة خاصة ... في ناس كتير من بياعين الفلافل حاولو وبعتو ناس من تحت بطن يعرفو أيش أبو توفيق بِحُط في الفلافل ... طبعا هادا سِر المهنة بَقدَرِش أذكرو ... علشان ما أخَرِبِش على حالي ... أنا مَتْعَلَمتِش هادي الشغلة هيكد تلقائيا ... لا ... بعد مَرَار لما اتعلمتها ... هادي نفعِت هادي مَنِفعِتِش ... لما زَبَط الإشي معايا ... مش أيا واحد بِعمل فلافل وبِقول انا بَعمل فلافل وبَبِيع فلافل ... ومشكلة الفلافل بسيط في معنوياتها ( بسيطة في أساسها ) ... لكن إلها تعب كتير ... يعني في الدار بِشتغلو معاك وبِساعدو معاك ... البنت بتشتغل ... المَرَة بتساعد ... المَرَة بتغسل بندورة ... المرة بتعمل الحمص ... البنت بتنَقِي بقدونس ... البنت بِتقَشِر بطاطا ... يعني شغلة بَره وجُوا ... فإشي مش هَيِّن بيع الفلافل " 

الفلافل كأكلة شعبية كيف بتقدموها للناس وكيف الناس بتفضل إنو تاكلها ... يعني إنتا قلت إنكم بتعملو سلطة وبطاطا وغيرو ؟   
" في ناس بتحب الفلافل تاكلها هيك بدون أيا حاجة ... بدون سلطة وبدون بطاطا ... فلافل سادة ... في ناس بِتحُب بطاطا وسلطة ... في ناس بتحب طرشي خيار مع لِفِت مع ملفوف صيني من الأحمر مع السندوشات ... فيه ناس بتحبش الفلفل وفيه ناس بتحب الفلفل ... كل زبون إلو طبيعة ... على حسب طبيعة أكلو بِنْمَشِيلُه ... انا بَفضل آكل الفلافل سادة ولا حاجة عليها بس فلافل قُرصين زيادة ومعلقة فلفل وبآكل وبَنِبسِط وبَعْرَف كيف معنى طعم الفلافل ... فيه ناس بِتْقُلك لأ حُط بطاطا كَتِر سَلَطة كَتِر فلفل ... إيش صار معناتو أكل الفلافل ؟!!!! ( يقولها المبحوث بإنفعال في إشارة إنو أكلة الفلافل مع الامور المذكور تُذهِب طعم الفلافل ) وفيه ناس بِتقلك بدل ما تُحط بطاطا وسلطة حط فلافل زيادة وبِنقلو آه ياعمي ماشي الحال ... فكل واحد ومزاجو في الأكل ... ( كل واحد ) إلو نَفَس في الأكل ... في ناس بتحب فيه ناس بِتحُبِش ... بدك ترضى كل زيون على هوا ما بدو ... ولا إيش رايك ؟ " 

طيب إيش اليوم فطرت ؟ 

" والله أنا اليوم فطرت بسكوت من المالح هادا إم النُص شيكل ... إفهمت عليا ؟ أنا عندي شوية مشاكل في المعدة بَحاول أخفف ... إشربت لبن أب مع البسكوت المالح هادا أبو النص شيكل ... وكُباية لبن أب ... عَبِل ما أنا أكون طبيعي ( عَبِل : يعني أنتظر حتى أكون طبيعي) لإنو كنت تعبان شوية ... معدتي تعبانة وبآخد علاج ... معدتي تِعْبِت من العلاج الحبوب إلي بآخدها ... فأكلي خفيف كتير ...  يعني مثلا الفول بآكلو في الجمعة مَرَة ... فلافل يمكن كل أسبوع أو أسبوعين بآكلي مَرَة ... الرز معلقتين تلاتة ... مش أكيل كتير أنا بَخفِف بالأكل عشان كُبُر السِن والإنسان يكون مْترَيِح ... غير لما كنا شباب ... كنت أحُط الجاجة قُدَامِي وأسحبها ... جاجة بحالها ... أيام الشباب ... اليوم سندوش الفلافل بِكَفيني طول النهار لغاية مَرَوِح ( ما أرَوِح : يقصد يعود للبيت )  الوضع من زي الأول ... السِن إلو تقدير والصحة أهم من كل حاجة ... وانا بلا مؤاخذة معدتي تعبانة من العلاج إلي كنت آخدو ... كان عندي شوية إلتهابات ورُحِت للدكتور فالعلاج مَكَنش مناسب ... طِلْعِت حَمَاوِة البطن كلها على وجهي ... إلتهابات ... قَلي وقف العلاج بعد عذاب ... كان كل وجهي مْوَرَم من العلاج إلي أعطاني إياه الدكتور ... في الآخر بِقُلي معاك حساسية ... طيب مش تفحص وتسأل من الأول ... 

(تم مقاطعة المبحوث بسلاسة لعدم الخروج عن الموضوع من خلال سؤال عن علاقة الأكل بالصحة )      
" الأكل إلو مفعول ... في عندك مثلا البيض ... البيض مع الحساسية لا يلتقيان ... الحليب مع الحساسية لا يلتقيان ... بردو كمان اللبن ... كُترو مع الحساسية مش كويس ... أنا مثلا معايا حساسية ... البيض ممنوع عَنو ... إذا بدي آكل بآكل بيضة مش دايمن ( دائماً ) ... كل شهر مَرَة كل شهرين مَرَة كل أسبوعين مَرَة ... والحمد لله رُقِت هلقيتا ... وعشان معدتي تتريح بَكَتِرِش في الأكل ... لا في الشُغل ولا في البيت ... لإنو ممكن يصير تَلَبُك في المعدة ... الأكل الكتير بِتْعِب وقلة الأكل بردو بِتْعِب ... فالإنسان لازم لما ياكل مَيِشبِعِش معدتو ... كل إنسان إن كان مريض أو ساغ ... مش لازم ياكل ويِمَلي بطنو ... يعمل حسابو تُلت أكل وتُلت مَيَه وتُلت للهَوا ... هديك الساعة بِبقا ضامن حالو إنو منيح وكويس ومرتاح ... لكن لما ياكل ويِمَلي بطنو بِقدَرَش يتنفس وبِقدَرِش يِمشي وبِقدَرِش يتكلم ... يعني كُتر الأكل مش كويس ... ملهوش فايدة لما يكون كتير ... انا لما بآكل لا مؤاخذة بآكل بالمعقول ... صح إنو إلي خاطر آكل كمان بس بردو أنا بَتْحَكم في حالي ... مش لازم أطَاوِع نفسي وآكل كتير زي ما بدي وأقول لِسَا مَشبِعتِش ... لا ... أكل بسيط نعمة وفَضِل ... أنا أغلب الأوقات بآكل بَكَمِلِش رغيف بيتي ... يمكن تُلتين رغيف يا نص رغيف لطول النهار ... بَضل مْترَيح وبَنَام مترَيِح ... بنامِش ومعدتي في الليل تعمل تلبكات من كُتر الأكل ... فالإنسان لازم يكون واعي ويبقا حريص على نفسه ... والصحة كنز وتاج على الرؤوس ... الصحة مش لازم الواحد يِفرط فيها ... يقول بآكل وباكل وباكل ... لا ... زمان وانا شب كنت آكل غير وهلقيت غير " 

طيب حَدِتْنَا عن أيام الشباب كيف كيف نظام أكلك ؟  
والله أيام زمان كنت أنا أشتغل في إسرائيل في مطعم بردو ... مَيِجيش في بالي الأكل ... كنت أعمل جميع المأكولات والمشاوي والمحاشي في قلب المطعم ... لكن والله كنت أَرَوِح أفطر في الدار ... مَيِجيش في بالي ... وأنا كنت أعمل أكل أكل ... يعني إشي غير شِكِل ... مَيِجيش في بالي ... أَرَوِح عالدَار آكل صحن فول آكل صحن حمص ... شقفة جبنة ... جفصان الأكل كلو ... ما تشتهي كان في هادا المطعم وكنت أنا أعملو بإيدي في إسرائيل .. يعني يوم السبت لما كُنا نقعد ( يوم الإجازة في إسرائيل ) أروح مثلا عالمطعم أعمل نص كيلو كباب وأوقية لِيَّة معاه ... متأثرِش ... طيب اليوم إذا بآكل شقفة لِيّة صغيرة طبعا راح تبقا تقيلة عالمعدة وراح تخلي الواحد يصير معو سُمنَة ... الكبير غير عن ما يكون شب ... إفهمت عليا ... والله  كنت آكل ... كنت آكل نص كيلو كباب ومعهم شقفة لِيّة ... أشويها وأقوم زي الحصان ... ولا حاجة ... مَفِش تأثيرات ... بس اليوم أوقية الكباب إذا بَعملها والله ما بَكَمِلها ... يَدُوب آكل تلت سياخ أربع سياخ ... خَلص تعودت على هيك ... لما بِكبر بِضعَف أكلو الواحد ... بتضعف صحتو وبتضعف مْرُووتو ( أي قُوَته ) فالإنسان يحافظ عليها مش يقول هادي كسبة هااا ... لازم يكون الإشي بالعقل عشان إيش ؟ يَضلو مستمر وكويس ومنيح ... والله يا عمي اليوم الإنسان إلي زيينا لما بِمْرَض بِطَوِل لما يطيب ... غير عن الشباب ... دُغري الحمد لله رب العالمين الشب بتلاقيه يوم يومين رِجع زي الأول بس إحنا إلي زينا لا ... أنا عندي هالوقت حوالي 64 سنة مش صغير ... مش صغير ... لما بآكل بزيادة بَـتَـقَل ... طيب لإيش ... إيش الله جابرني .... مَباكل بالعقل ... وبآكل كويس ... يعني فلة الأكل مش كويسة ... وكُتر الأكل مش كويس ... بِضلو الإنسان سليم وكويس ... وبتأثرش لا في معدتو ... يعني إنتا لاحظ لما الواحد يِتعَشَا وينام ... إيش بِصَبِح ؟ بِصَبِح منفوخ ... بِصَبِح يقول أه ه ه  يا بطني ... يا بصير معو إسهال يا بصير معو ( إمساك ) هادي صارت كتير مع الناس ... إلي بتعَشَا وبِنَام بصير عندو تَلبُكَات في المعدة ... بِحس زي الإشي إلي قاعدلو على معدتو بدو حاجة تزيحها ... فَهُوا لو خفف من العَشَا وتْعَشَا بدري عَشَا خفيف بِنام خفيف وبِنام مرتاح مَبتأثرش ولا حاجة ... " 

طيب يمكن هادا كلامك بِخالف المثل إلي بِقول إتْعَشَا وإتْمَدا ؟  

" هادا الكلام إلي بِقول إتْعَشَا واتْمَدا هادا غلط ... مش صحيح ... لإيش تتعَشَا وتنام ... هوا الأكل بِدو يِضل خميرة في بطنك طيب مَبِتخَمَر في بطنك ... لازم إنتا بعد ما تتعشا بالقليلة تقعدلك ساعتين تهَضِم ... تشربِش مَيَه كتير مَتَكُلِش كتير ... اتْعَشا خفيف بِتنام نضيف ... بتام كويس ... بِتنام مرتاح ... أما كُتر الأكل بِضُر ما بِنْفَع ... في ناس كتير بردو زي هيك ... يعني أنا في الدار لو مَتْعَشِتِش وبدهم يِجبولي عَشَا في الليل بَقُلهم خَلص ... بَفَضِل أنام بالجوع ولا أتْعَشَا ... بَضلي مرتاح وكويس ... العَشَا مش كويس في الليل بالنسبة للسِن الكبير ... إذا بدك تتعَشَا إتعَشَا أصبع قرشلة ... شقفة جبنة صغيرة ... نص رغيف مع جبنة مع زَتونتين ... بِتمشِي الأمور ... مع كوز لبن بِمشي الحال  ( في قطاع غزة تختلف تسمية اللبن هناك من يقول كوز لبن أو كاسة لبن أو علبة لبن أو كُباية لبن ) أما تاكل لحمة وتاكل طبيخ وتتعَشَا وتنام !!!! كيف بدو يكون حالك وإنتا نايم ؟!!! بالليل بتضلك تْنَفِخ وتِعمَل وتضلك بطنك بِجَعَك ومعدتك بتِجَعِك .. غلط ... أكل الليل غلط ... بعدين بصير تُخمة مع الواحد ... أقلك ... وبِرَبي كَرِش ... أنا مرت فترة أرَوِح من هِنا من الشغل جعان ... مَرضاش آكل في الدار ... أروح عن بالميرا آكل ( بالميرا أحد أشهر المطاعم في غزة ) أروح عند الملوكي عند أصدقاء المريض ( مطعم الملوكي أمام مستشفي أصدقاء المريض ) بَقا يعمل شاورما ممتازة ... أرَوِح عندو واتعَشَا هناك واسحب حالي وأرَوِح ... في شهر زمان لقيت حالي مش قادر أتحرك ... لقيت كَرْشِي صار غير شكل ... البنطلون بَطَل يِسَكِر ... القميص بَطَل يِزَرر إزرارُو ... في الآخر قُلت أنا وين عقلي ؟!!! طيب إيش بدي في العَشَا ؟!!! الله يلعن أبو العَشَا عأبو إلي بِتْعَشُو ... أنا منعت حالي من العَشَا والحمد لله بعديها إرجعت طبيعي وكل حاجة ... الأكل بِرَبي سُمنة في الليل ... وبعدين بعمل تُخمة ... بعدين مش كويس الإنسان لما يِنْصَح ... بردو ببقا تُقُل على رجليه ... ورجليه بصيرو يِجعوه وبقدَرِش يِقف عليهم ... إنتا إعرفت كيف ؟ فش بعد العُود الكويس ويكون خفيف ويكون مرتاح ... بِضلو مترَيح " 
طيب إيش إفطرت مبارح ؟
" والله صلي على النبي ... مبارح أنا جِبِت معايا من الدار نص رغيف بيتي ... من الخبز الدَاري إلي بِخبزوه في الدار ... مش رغيف سوقي ... أنا عند خبز سوقي ... بس بَفَضِل الخبز البيتي البايت أفضل من الخبز السُوقي الطازة ... جِبت معايا شقفة جبنة ... جبنة بلدية بيضة ... وجِبت معايا خيارتين وعندي بندورة وأكلت وإنبَسطت وضليت مرتاح على شقفة الجبنة هادي والخيارة وحبة بندورة ... صدقني بدون يمين كإنو ماكل خروف ... وأكلت وانبسطت ... وإيش هي قيمتها نتفة الجبنة وحبة البندورة والخيارة !!! بس ضلت المعدة مرتاحة وكويسة ومنيحة ... بصير الواحد يقدر يتحرك ويِرُوح وييجي ... لكن لما بدك تاكل مثلا صحن فول وبدك تاكل معاه زيت ومخلل أو حبة زتون ... بعد هيك بدك تضل تشرب مَيه تشرب مَيَه ... طيب وين رُحنا إحنا ؟!!! أوقفنا ... مكانك سر أو مكانك قف ... بتقدرش تتحرك وبتقدَرِش تتنفس وبتقدَرشِ تقضي مصلحتك ... تناول تشتغل تساعد ... والجبنة البلدية خفيفة في المعدة ... أكلة شعبية خفيفة ... في ناس بِتعمل جبنة نضيفة وفيه ناس خُدني جِيتَك

(خُدني جِيتَك : كان تقول أي كلام والمقصود أنها بجودة قليلة جدا ) والإشي بِبَين يعني الجبنة النضيفة من الجبنة إلي مش نضيفة ... جِبت أنا معايا شقفة جبنة من الدار وخيارتين وعندي بندورة طبعا وأكلت صدقني وآمن بالله إنو إنبَسَطِت أكتر ما آكل نص كيلو كباب ... لإنو خفيفة يعني مَحَسِتِش بِتُقُل في المعدة ... محسِتِش بطني إنتفخ ... مَشرِبتِش مَيَه كتير ... يعني أكلة خفيفة وكويسة ومُريحة " 

طيب اليوم إلي قبله إيش فطرت ؟
" صلى على النبي ... أول مبارح إعملت رغيف مع تلت قراص فلافل ونتفة فلفل أكلتو هيك سادة ... خفيف نضيف ... ومَكَلتِش غيرو ... وهادا بِعمَلِش إشي بالبطن بس إسمو إفطرت أحسن من بلاش ... هادا أول مبارح ... مبارح جبنة ... أول مبارح سندوش فلافل سادة وأكلتو وإنبَسَطت ... وامْعَيي بِكَفي ... في ناس بتاكل تلاتة وأربعة وخمسة ... واللهم لا حسيدة ... أنا قادر آكل بس يا عمي لازم اتحكم في نفسي ومش لازم أطاوِع نفسي ... مش لازم أشْبِع بطني " 

طيب إلي بقدرش يتحكم في نفسه .. بِقولو عنو بطيني ... إيش يعني بطيني؟ هادي الكلمة مشهورة عِنا في غزة ؟

" هادي كلمة بطيني يعني إيش ما تشوف عينه بِلَيِس ... بِسْحَب ... عشان هيك بِقولو بطيني إن أكل نمورة إن أكل فول عادي ... بِخَربط ... بخربط في الأكل عشان هيك بِنقلو بطيني ... إفهمت عليا ... يعني بِضَلُوش على أكلة وخَلَص أنا شبعان ... لا ... بحب يَضلو ياكل .. هادا إلي بِنقلو بطيني ... يعني مثلا أكل تَوي ( قبل قليل ) بعد ساعة بلاقي واحد مثلا بياكل بِعزِم عليه بِقلو تفضل ... بياكل ... هادا إسمو إيش ؟ بطيني ... مش يقول الحمد لله والله أكلت وانبَسطت ... لا ... بياكل ... عشان هيك بِقولو بطيني ... بخربط ... وإلي بِخربط هادا مش نافع مش كويس إلو ... لازم يكون عندو قناعة في الأكل ... يكون عندو توعية إنو هادا الإشي مثلا كُترو مش كويس ... قلتو مش كويس ... لازم يعرف هادا الإشي " 

طيب نيجي لموضوع الغدا هلقيت ... يمكن وجبة الغدا تعتبر وجبة رئيسية في حياتنا وغير عن الفطو والعشا ... إيش إتغديت مبارح ؟  
" هادي كلمة الغدا بالنسبة إلنا إحنا محرومينها ... إحنا بِنْرَوِح من هِنا بعد العصر ... بْنِلْحَقِش الغدا ... قول عَشَا آه ... افهمت عليا ... مبارح والله أنا أكلت صحن حمص صغير ... عَشَا وكُباية شاي صغيرة ... وشربت سيجارة وقعدت شوية هيكد لبعد صلاة العِشَا وسَحبت حالي ورُحِت نِمِت ... نمت مرتاح وكويس ... الحمص مش تقيل يا عمي ... الحمص مش تقيل ... لما تتعشالك شوية حمص عادي ... أما الفول إتقيل ... الفول بِسحب فيه الواحد ... لما يِتَبلو بفلفل ولمون ويِحُط زيت ويِحُط زتون قدامو بِسحَب ... إلي بدو ياكل رغيف بياكل رغفين ... فَبِلْحَقِش حالو يتحكم في حالو ... أما الحمص بتاكل والحمد لله رب العالمين وعلى قد كفايتك ... أما الغدا مميزاتو ببقا عالوحدة عالتنتين طيب إحنا عالأربعة بِنْرَوِح ... بْنِلْحَقِش ... أنا مبارح رَوِحت من هان خَشيت الدار بعد المغرب .. بعد العصر رَوَحِت عَبِل ما قضيت أغراضي ورُحت شريت من عند التاجر وإحتياجاتي قضيتها ... وصلت الدار بعد المغرب ... كيف بدنا نسميه غدا ... بنسميه عَشَت هلقيت ... الغدا راح علينا ... إفهمت عليا ... فمن حظنا إحنا بنعرفش الغدا إلا يوم الجمعة ... لما بنقعد ... هوا اليوم الوحيد إلي بنقعد فيه ... يوم الراحة ... يوم الإجازة ... يوم الجمعة بِتبقا المَرَة عاملة جاج ... بِتْقُلِي طبعا قبل بيوم بدنا تجبلنا كزا ... بِنْجِبِلهُم جاج ... يا بتعمل فتة يا بتعمل مفتول ... المهم أكلة كويسة لإنو الواحد قاعد وياكل وينبسِط ... مع حبة فواكهة جنبها ... بِمْشِي الحال ... أما في الأيام العادية إلي طبخنا منو اليوم زاد إشي طبعا بدهم ياكلو تاني يوم ... أقلك كل يوم بنطبخ كزب والله يا عمي بنقدرِش ... مثلا طبخنا اليوم طبخة مليانة ... عنا 24 نفر في الدار إحنا ... الطبخة هادي بِتْكَفي لل24 نفر ... إيش بِزِيد من الطبخة بِنكملو تاني يوم ... بِتقلِي جنبو شوية بطاطا ... شوية بندورة ... شوية سَلَطة إلي يِتْمَشا من إلي زاد والأكل يِكَفي ... مبارح مثلا طبخنا بامية ... بعدين اللهم صلى على سيدنا محمد ... اليوم بياكلو بَقيتها ... طبعا وفَلْفَلُو رز جنبها ... البامية مش لحالها ... بِتْكَفِيش لحالها ... طبعا عِمْلِت طنجرة رز ... عيالي شاطرة بالأكل ... وإيش بِزيد ... مثلا زاد نص الطنجرة ... ربع الطنجرة ... بِضَل لتاني يوم في التلاجة وبِتْسَخنو وبِتْسَخِن هالرز وبياكلو ... عرفت بِكَفِيش مثلا ... بتعمل زبدية سَلَطَة جنبها ...شوية مقالي بطاطا ... على أساس إنو يكون كفاية لأهل الدار كلها ... لإنو طبخة تاني يوم بتكَفِيش ... عندي 24 نفر أنا "  

الله يزيد ويبارك ... ممكن تقلي إنتو كعائلة بالعدد هادا كيف نظام الأكل عندكو يعني كيف الجلوس على الطاولة وما إلي ذلك ؟ 
" صلى على النبي ... إحنا مثلا بتيجي كنتي ( زوجة الإبن ) تحت في المطبخ ... المطبخ ما شاءالله كبير ... الأكل ببقا جاهز وكل حاجة ... بْتِغرِف في صنية إلها وولادها وبتطلع على شقتها وبتاكل هيا وولادها ... والكِنة التانية بردو نفس الإشي ... بْتِغرِف ... بتاخد يعني أكل طبيخ وخبز ... أكل جاهز ... وبتطلع فوق تاكل هيا وولادها ... وأنا ومرتي وبنتي بناكل لحالنا ... وعندي كِنة وحدة ساكنة تحت معايا ... بتاكل هي وولادها ... جوزها مثلا بكُنِش موجود برتفعلو وبتخليلو ياكل لما ييجي ... يعني كل وحدة بتاخد ما يكفيها وإيش بِخِس عليها بتاخد غيرو ... إلها وولادها ... هيك أَرْيَح إلنا وأرْيَح إلهم ...لما آجي أحُط  ال 24 نفر على سُفرة وحدة ... بِتْكَفِهُمِش يا عمي ... بصير يقاتل هادا في هادا ... هادا زيِحْلِي ... هادا إوعا ... هادا قَدملي ... فهيك أريح إلي وإلهم ... هما بياخدو حريتهم في القعدة وفي الأكل ... وإحنا بناخد حريتنا وراحتنا في الأكل ...  وكل واحد بياكل وهو مبسوط ... لإنو الكُترة بتسبب مشاكل ... حصلت معانا ... كنت أعمل سُفَر زي هادي ( يشير المبحوث إلي طاولة سُفرة كبيرة ) أجمعهم كلهم وأقعدهم ... أقول ما شاء الله ... لو في تلفزيون يصوركم لو عندي كاميرا أصوركو وغنتو قاعدين هيك ... هادا مطعم بحالو !!! لكن هيك أريح إلي وإلهم ... مثلا الوسخ بدل ما كلهم يِوسخُو ووحدة تطلع على دارها ...إحنا الحمد لله إلي بِوسخ بِنَضِف ... مش بِسَيب الوسخ وبِطْلَع ... بس هيك أريح إلهم ... بياخدو راحتهم ... بياخدو حريتهم في الأكل ... إيش بدهم بياخدو ... كل إشي موجود ... مثلا بِنجيب فواكه من السوق ... بأعطي ( كل واحد ) هادا حصتك وهادا حصتك وهادا حصتك ... هيكا مْرَيِح راسي ... مثلا بنجيب بيض ... بنجيب تلت كراتين بيض مثلا ... إلي ولإبني التحتاني هادا كرتونة ... وكل واحد من إلي عندو أنفار كتيرة كرتونة كرتونة ... إحنا لا مؤاخذة معناش صغار إلي تاكل ... في عندي ولد متجوز ومعاه نفرين وهوا ومرتي كرتونة بْنِتكَفى ... وهدلاك أيمن وتوفيق كل واحد كرتونة ... دُوبهُم ( يعني أدوبها تكفيهم ) هداك عندو سبع تنفار ... توفيق وهوا ومرتو هي تسعة ... وأيمن عندو خمسة وهوا ومرتو هي سبعة ... أدوبها الكرتونة تكفي إلهم ... مش بياكلوها بيوم واحد ... لأ ... يوم مثلا خَلص الطبيخ أو في باقي من طبيخ مبارح وطبعا بِقلو صحن بيض ... صحن بطاطا ... على أساس إنو إيش ؟ ما حد يقوم جعان ... الكل ياكل ... إفهمت عليا ... فهيك أنا ملاقي أريح إلي وأريح إلهم وأنسب إلي وإلهم ... كل واحد ياخد ما بدو ويِطلع ياكل لحالو "

طيب مثلا يوم جمعة ومعروف يوم الجُمْعَة يوم الجَمْعَة ... نفس الإشي كل وحدة بتاخد على دارها ولا يوم الجمعة بتجتمعو الكل وممكن تقعدو الصغار عالأرض ... يعني فرض إنو في مناسبة إنجمعو كلهم عندك كيف بكون النظام ؟      
" بردو نفس الطريقة ... بدل ما يطلعو فوق بقعدُو تحت وكل وحدة هيا وولادها بتاكل ... بِتحُط إلها ولولادها ... بِدهُمِش يطلعو فوق حُرين ... مَهي كلها دار وحدة ... بقعدو تحت بياكلو ... وبعد ما يخلصو بِكَومو الغسيل ... الصحون والمعالق والصنية ... يعني إلي توسخ وفَضِي ... طبعا مين بدو يجليه .... بِكون في عِنا دُور وحدة من البنات ... إلي هما التلت كناين ... مثلا فلانة عليها اليوم والتانية عليها تاني يوم ... والتالتة عليها تالت يوم "
يعني بتاكلو مع بعض ؟  

" والله يا شيخ حسب الإنسان ما يكون رايق ... أنا لما أبقا مثلا زهقان وبديش دوشة بَقلها حُطيي صحن صغير لحالي  في صنية ونص رغيف وهاتيلي إياه عالأوضة وبآكل لحالي وبهادي الحالة الولاد كل واحد بروح ياكل عند مرتو وولادو ... ومْرَار بناكل أنا والولاد لحالنا مثلا بنكون جعانيين قبل ما نطلع بِتحُطِلنا صنية بناكل ... وهما بكونو ماكلين ... بِنْخَلِيهُمش يِستنو ... يرتبطو فينا وقت ما نْرَوِح ... لا ... حرام هدولا صغار بُصبُرُوش عالأكل ... وقت ما جِهِز الأكل يِحُطولهُم ياكلو ... وإحنا مَهِل علينا وقت ما نيجي بناكل ... ولا إيش رايك ؟ " 
طيب من إلي بطبُخ في الدار ؟ 
" عندي االحجة تبعتي عجوزتي الله يخليلك هي الي بتطبخ بعدين بِساعدوها ... إمرار بتكونش قادرة تقف على طول ... يعني تطبخ على الغاز وهيا واقفة ... في غاز أرضي بتطبخ عليه وهي قاعدة عالكُرسي ... طبعا الكل بِبقا حواليها بِناولها ... وإمْرَار بتخلي الكِنة الكبيرة الأولانية العتيقة ... إلي هيا مرت توفيق ... بتقلها إعملي هيك وسَوِي هيك ... بترشدها إيش تُحُط إيش تسوي فالأمور ماشية الحمد لله "
طيب ليش ما كل واحد يُطبخ في داره وخَلَص ؟ 
بِدْهُمِش ... بِدْهُمِش الولاد ... بِدهُمِش ياكلو لحالهم ... أنا عرضت عليهم أعطي كل واحد مَعَاش إلو ... على إساس إنو كل واحد ياكل ويشرب لحالو ... أرَيِح راسي ... مش راضيين والله عرضت على توفيق 2000 شيكل في الشهر ... ما رِضي ... قال كلام فاضي يابا ... إيش ال 2000 شيكل ... عندو خمس ولاد بِرُوحُو على المدارس أجار باصات كل شهر أربعة مليون ... بََحُطهُم مني ... عندو مثلا بِنتين صبايا توأم ... راحو عالدكتور عشان تقويم الأسنان أخد 85 مليون ... 8500 شيكل على تقويم الإسنان ... طيب من وين يِحُطهُم ؟!!! فإحنا إلي بنشتغل فيه بناكل فيه ومستورين والحمد لله رب العالمين "
إنتو كعائلة بتهتمو بشكل الأكل على الطاولة ولا كيف ؟   

" إحنا لما مثلا بناتي بِيجُو ... بتيجي طبعا هيا وولادها كل 15 يوم ... في معها أربع تنفار وفي معها خمس تنفار ... في ناس معها سبعة ... بردو نفس الإشي بقول لعيالي ... للحجة ... كل وحدة إتحُط إلها في صِنية وتقعد هيا وولادها ... تاكل وتطعمي ولادها ... هيك بَرَيِح راسي ... لكن ياكلو كلهم مع بعض ... بْتِسَعِش سُفرَة ولا سُفرتين ... عندي الله يخليلك ست بنات ... هما وولادهم لما بِيجو كل 15 يوم ... كيف ببقا وضع الدار ؟!!! مشقلب ... فإحنا بدنا نتحمل ... طبعا بدك تْرَيِح الولاد ويكونو مبسوطين كل وحدة هيا وولادها ... بتطعمي ولادها وإيش ما يِخِس موجود وبتِعْطِيهُم" 
إيش بكُُون في على السُفرة وهل كل واحد صحنو لحالو ولا صحن واحد والكل بياكل منو ؟ 
" إشي أكيد عِنا قزازة ميه وعِنا كل واحد كُباية ... عِنا صحن طبيخ ... وكل واحد صحنو قدامو ... إفهمت علي ... كل واحد لصحن لحالو ... مش صحن كبير زي ماتقول بمعني الكلمة ... لا ... صحن على قَدِي ... علشان إيش ؟ مَيِزِدِش وينكَب ... هادي أهم حاجة ... اليوم الوضع بِختلف يا عمي عن أول ... بتِقدرِش مثلا إتعبي صحن وتاكل نتفة منو وتكًُبُو ... لا على قد ما بِدك ... خَلَّص بِتحُط كمان ... هادا نظامنا ... بِضَل الإشي نضيف والطبيخ نضيف وبِضَل الأكل نضيف ... مَبِزِدِش من وراك ... كل واحد بِحُط في صحنو ... عندي مثلا الطنجرة القزاز الصغيرة بعد ما تستوي بِحُطوها عالسُفرة ... بالمغرفة كل واحد بِغرِف في صحنو قد ما بِدو ... خَلَّص بِدو كمان ياخد ... مش إنو الإشي عَقَد أكلة بسيطة ... لا ... خير كتير والحمد لله رب العالمين ... هاي النظام إلي ماشي عِنا ... كل واحد صحنو وكبايتو قدامو ... عِنا قزازة مَيَه وحدة للكل ... قزازة وكل واحد كُباية ... قزازة مَيَه وحدة لترين وكل واحد كُبايتو قدامو وبدو يِعطش بِصُب وبِشرَب ... لإنو غلط يشرب كل واحد من ورا التاني ... يعني من ناحية النضافة ... ممكن يكون بعد ما يشرب الواحد يتنفس في الكُباية طبعا ييجي التاني يشرب من وراه بِلَقِيها زِهمَة ( زنخة ) مزبوط ولا لأ ؟ فبتلاقي الإشي نضيف ومرتب ... مَفش عِنا وساخة ... لأ ... عِنا الحمد لله ضبط وربط في البيت ... مش سَبَهلَلَة كل واحد يِعمل زي ما بدو ... لا ... الكبير لما يغلط بِنرُدو بِنقولو هادا غلط ... هيك بِصَحِش ... بِبَطل يغلط بِضَلُو الإشي ماشي على السليم ... إفهمت عليا " 

طيب في ناس بياكلو كلهم من نفس الصحون مش كل واحد صحنو لحالو وكباية المَيَه وحدة؟"  
" والله يا عمي الإنسان على هَوا ما عَوَدتُو ... إحنا إتعودنا هيك ... أنا من أول ما تجوزت أنا ومرتي بصحن ... لكن لما كِبرُو الولاد صرنا نقول كل واحد يِحُط في صحن على قد أكلو ... ممكن أنا مثلا أنتقد مَرَتي في إشي ... ممكن هي تنتقدني في إشي .. من ناحية الأكل ... لأ ...  هيكا بياخد حريتو الواحد وبِضَل الصحن نضيف والأكل نضيف وبِحُط على قد ما بياكل وعلى قد ما بِستهلك الواحد ... بِتْلَغوَصِش يعني ...إفهمت كيف ؟ هادي الطريقة إلي إحنا مِتِبعينها ... يعني بتقدر تقول العادة الكويسة بتضل كويسة وبتضل ماشية على هوا ما عَوَدِت ولادك وعَوَدِت مرتك وعَوَدِت بيتك ... أولادي بياكلو لحالهم هما وولادهم وامْرَار بياكلو معايا ... المَرَة بتاكل هيا وولادها لحال .. بِتحُط مثلا في صنية كبيرة ... بِتُحط وبتاكل هيا وولادها على سُفرة وحدة ... هيكا بياخدو راحتهم وإحنا بِنْكُون مِترَيحين ... بِصِرِش هادا يِزُق في هادا ويقول إوعا وَسِعْلِي ... أنتا قعدت محلي ... هاي الي بِصير " 

على سيرة الأطفال دايما بٍِتقاتلو مع بعض عالأكل ؟ شو ذكرياتك مع ولادك ؟

" والله حصلت مشاكل معانا ... بالنسبة للأطفال ... يتقاتلو مع بعض ... كيف ؟ مثلا ولد قاعد هنا يقوم مثلا يِجيبلو غرض وييجي يرجع يقعد بِلاقي التاني قعد مَحَلُو ... طبعا بِقُلك إنتا ليش تقعد مَحَلِي ؟ طيب ما كُلُو محَل واحد !!! هادا كرسي وهادا كرسي وهادا كرسي !!! في عِنا طاولات بلاستك صغار زي السْكَمْبلات الصغار هدولا ... بِنقعدهم على سفرة أرضي وبُقعدو عليهم ... بِيجي هادا يقول هادا قعد مَحَلِي ... إحنا عشان مَيِصِرِش إحتكاك مع الولاد ويصير هادا كِن وهاد أسكُت وهادا لأ وهادا مَحَلِي ومش مَحَلِي ... فَبِنْفَضِل كل واحد يقعد لحالو زي ما هُوا ... خَلص إنتا قًمت بدك ترجع محلك ممنوع الواحد يقعد محل التاني ... بَضلو مناح مع بعض " 

إنتا بتعرف تاكل بالجو هادا ؟ 

" والله أنا أغلب الأوقات بآكل لحالي ... الكذاب ملعون ... بآكل لحالي ... بَقْعُدِش مع مرتي ولا مع ولادي ولا مع حَدَا ... بَخُش في هالأوضة بِجِبولي هالصنية وبآكل لحالي ... وبَسَكِر على حالي الأوضة ... عشان الصغار مَيِدُقِش عليا وهادا عِمِل وهادا سَوَا ... عندي صغار الله يخليك بِيجو سيدي سيدي ... إلي بِقُولي عالعافية بياخد شيكل ... وإلي بِقُوليِش عالعافية بياخد شيكل ... لما بآجي كلهم بِتْكَوَمُو ... بس ياخد كل واحد شيكل بتلاقي كل واحد فَرَك راح في حالو ... انا من الاول باعطيهم الشواكل عأساس مَيِجونِيش ... لكن لما بقعد في الأوضة وبِفتح التلفزيون كلهم بِتْكَوَمُو حواليا ... روحو عند إمكو مَهي عندكو تلفزيون ... وإنتو عندكو تلفزيون وهادا عندو تلفزيون ... طيب روحو تفرجو ... سِبُونِي أنا ... أنا بحب الراحة بحب الهدوء ... أنا بَرَوِح مسطول من الغاز ومسطول من االسوق ومن دوشة السيارت والمتورات ... يا زلمة أنا هلقيت بَكلمك والله وداني مسكرين من الماوتير "
طيب أيام زمان كيف كان نظام الأكل عندكو ... أكيد غير عن هالأيام ؟
" والله يا شيخ يا بركة أنا زمان تربيت يتيم ... فشي إلا والدتي الله يرحمها ويحسن إليها يارب ... هي إلي رَبتنا وهي إلي عودتنا عالصح وتْعَرِفْنَا عالغلط ... كانت تهتم فينا أكتر من أبو ... واكتر من إم ... وهيا حُرْمَة لا مؤاخذة ... والله عِنا في الحارة الكل بِحْلِف في حياتها ... رََبَتنَا والحمد لله رب العالمين ... مَطِلِعِش فينا واحد فاسد ... مَطِلعِش واحد فينا منحرف ... مَطِلعش واحد فينا بِشرب إشي عاطلة ومكروهة ... مَطِلعِش واحد ممشاه عاطل ... الحمد لله رب العالمين ... بفضل الله وبفضل الوالدة ... كانت تِمْشِي ورانا أكتر من زلمة ... عشان هيك إحنا مَوعِناش على حنان الأبو ... أصلا مَعرفنهوش ... فش إلا إمي ... إمي كانت لما الواحد يعمل غلطة وهو جاهل ... الجاهل طبعا بِغلط ... بس تقله بدي أقول لإمك ... يقولك خلص خلص بَطلَت ... كانت شديدة علينا ... "

" حتى لا ينحرف النقاش تم مقاطعة المبحوث وتوجيه سؤال عن تربية أمه لهم بخصوص الأكل وآدابه ؟   

" إشي أكيد ... لما كنا صغار كانت تْحُطلنا الاكل ... (قبل ما ناكل تسأل ) غسلت إديك ؟ غسليت رجليك ؟ غسلت وجهك ؟ أه ... أقعد كول ... مَغَسلتِش ... روح غَسِل وتعال ... مَتَكُلِش إلا لمن إيش ؟ تغسل ... ممنوع الكلام أثناء الأكل ... كانت تقولنا إلي بدو ياكل ممنوع الكلام ... بعد ما ياكل يحكي إلي بدو إياه ... من خوف ما يِزْوَر ... من خوف ما يِتشَرْدَق ... إنتا عرفت كيف ؟ هيا هيك كانت تحسبها ... ليش ( تحكي هيك ) ؟ إحنا مش عارفين أيامها ... بس لما كبرنا ووعينا ( فهمنا ليش ) ... ليش كانت تقول ممنوع الكلام ... مَتشحكيش ... مَتِشرَبِش مَيَه إلا بعد ما تاكل ( كانت تقول هيك لمصلحتنا ) ... بردو كانت تقول مَتِشرَبِش مَيَه أثناء الأكل ... وإنتا بتاكل ... بعد ما تاكل إشرب زي ما بدك ... اللقمة لا مؤاخذه يعني تِفهَمْنِيش غلط ... اللقمة كانت تقولنا مَتْكَبْرُوهاش ... إنتا عْرِفِت كيف ... اللقمة مثلا تكسرها من الرغيف مَتكبرهاش ... كول على قد ما تقدر ... عيب إنو الواحد يِكَبِر اللقمة ... عيب إنو الواحد ياكل من نُص الصحن ... كول من قدامك ... مَتْشَروِطِش ... يعني هادا كلو كانت حريصة عليه وكانت حريصة علينا ... إفهمت عليا ... وطبعا كانت تقولنا قبل ما ناكل نْغَسِل وبعد ما ناكل نْغَسِل بالصبونة وتكون حاطة بشكير ... مَسِح إديك وكون نضيف ... حتى لو كُنِت بَره لازم قبل ما تكل تْغَسِل ... فَهِيَا كانت حريصة كتير علينا ... إحنا مَكُناش واعيين على هادا الإشي ... بس عَوَدتنَا على هيك ... وإحنا عَوَدنا ولادنا ... وإحنا عودنا ولادنا ... هلقيت ولادنا لما بيجو ياكلو بِغَسلو وبقعدو عالسُفرة وبِقُول يالله بدي آكل " 
كانو أهل زمان يعاقبو أولادهم بحرمانهم من الأكل ؟ 

لا ... لا ... فش حدا بِهُون عليه يِسَيب إبنو جعان ... بس كان يضرب ... الضرب مَعلِش ... مش ضرب قساوة ... ضرب عأساس يِتربا ... على أساس يتعود عالصح ومَيِغلَطِش ومَيِعدهاش " 
كيف كانت الحجة تحضر الاكل تاخدو عالمدرسة ؟ 
إحنا لما كنا نروح عالمدرسة مكِنش عِنا شنط زي اليوم .. بَقَا قماش يِنْحَط بالكتف ... ويِنحط فيه الدفاتر والكتب ... وإيش الموجود ناخد ... شقفة جبنة ... خبزة وزعتر ... دُقَة ... تْحُطِلْنَا على قد ما بدو الواحد ... نص رغيف ... وإيش بدو ياكل الصغير اكتر من نص رغيف ؟!!! واتْحُطِلنَا إياه بْكِيس نايلون وتْحُطُو بالشنطة ... تقول إوعا ترميه ... كانت تْحَرِج علينا .. كول وإوَعا ترميه ... نقول حاضر وإلي بدوش ياكلو يِرْجَع معو تاني ... أما حكاية الرَمِي لأ ... حرام ... نعمة هادي ... زمان كنا الخبزة اليابسة والله صدقني بدون يمين ما يهون علينا نرميها ... حرام نعمة هادي ... إلي بحفظ النعمة يا عمي بِتحفظو ... اما تاكل وترمي حرام ... الله ما قالو ... إنتا عْرِفِت كيف ... آخد  مثلا نص رغيف ... زاد من ورا نص الرغيف يِرْجَع فيه ... مَيِرمِهُوش ... وإمي تقول طيب ليش يَمَا حرام خسارة كَمِلْهُم ... يقولها والله يَمَا إشبعت ... تقولو خَلَص براحتك ... اما مَيِرتميش ... وزمان كان الوضع بِختلف كتير عن اليوم ... كانت الحياة بسيطة ... الفقر موجود .. اغلب الناس فُقَرَا مش زي اليوم ... بقت هداة بال ... بقيت بأقل حاجة تتكفا ... اليوم بتروح عالسوق ب 100 شيكل والله ما بِتْكَمِلَك طبختك ... ال 100 شيكل ما بِتكَمِلك طبختك ... مَبَقاش كهربا زي هالأيام  كل دار فيها كهربا ... يمكن بعد اليهود لما جِبنا كهربا في دارنا إلي كنا عايشين فيها ... كنا على الضَو وعالبابور .... بابور كاز نُطبُخ عليه ... اليوم من الحامض للحلو ... اليوم عالكهربا واليوم الإشي بِشتغل لحالو ... فالوضع كان صعب في الأول ... لكن بقا هداة بال ... بقا الإشي رخيص ... بقيت مثلا تشتغل طول النهار بجنيه مصري يِكَفِيك للدار وبزيادة ... اليوم بتشتغل ب 100 شيكل ( عالفاضي )... أشْهَد لله بَقَا الإشي إلو طعم أيام زمان ... يا زلمة بَقَت تِعملنا طبيخ بِسَارة ... الله الله على هَدِيك الأيام ... طبيخ البِسَارة إلي هُو بِقولولو ملوخية وفول ... كانت تْحُطلُو تومة ... تْحُطْلُو شطة ... تزبطُو ... صدقني تاكل وتنبسِط ما إلك خاطر تقوم عن الأكل هادا ... بقا سلق وعدس ... بَقَا مثلا بامية وعدس ... بقا بطاطا وعدس ... بقا حماصيص ... بقا طبيخ اللهم صلى عالنبي ( يحاول المبحوث تذكر المزيد من الاكلات القديمة ) طبيخ اللسان ... هاد يِنْطِبِخ مع زيت ... عُشْبَة بتطلع في الشتا وما ازكاها ... وبتاكل أصابعك وراها ... بس اليوم أغلب الناس مَبِعرَفُهُوش ... كانت تُطْبُخ كِشِك ... تُطبُخ سُمَقِية ... كان الإشي في الحياة الحمد لله رب العاليمن بسيط لكن تاكل بْنَفِس ... بتاكل وإلك خاطر ما تقوم ... الإشي زاكي ... إلك خاطر تاكل كمان ... طيب اليوم وحياة الله لو حطيت خروف قدامك بتاكل نتفة وبتقول خَلَص شبعت ... غير عن أول ... الواحد اليوم ملهوش نَفس في الأكل ... أكل زمان مَبِتْعَوَضِش ...بتْعَوَضِش ... كانت إمي الله يرحمها بتجِيِب القزحة مطحونة من عند واحد بِقولولو أبو الديب المصري هاد كان في السوق ومات هلقيت ... جنب قهوة بلبل ... تُطْبًُخِلنَا قزحة بزيت وبْدِبِس ... الصُبُح مثلا نحُط صحن وناكل ونِنِبْسِط ... القزحة هادي يعني الله ذكرها في القرآن ... إلي هيا بقولولها حبة البركة الحَبَة السمرا هادي ... حبة البرَكة ... أكلة زاكية ومنيحة ... بِتْكَلِف صح بس بتاكل وبْتِنِبسِط ... هادي أكلة زاكية بِنْحَط عليها دِبس وقَطِر وسكر وزيت ... حاجة غير شكل ... اليوم مين بِعملها القزحة ؟!!! طيب يمكن انا بعد ما ماتت إمي كنت مْقَيِدها بورقة ... كيف بتنعمل واليوم وين راحت الورقة مش عارف ... وإنسيتها ... الورقة هادي كان فيها مقادير القزحة عشان آكلها ... هادي أكلة شتوية ... بتعطيك سُعْرَة حرارية ... طاقة حرارية ... وبْتِدْفَا ... يعني بِدَفِيك ... أنا بقلك إعملتها يمكن مرتين تلاتة على هوا الورقة ... أنا كنت أشوف إمي إيش بتعمل وأقعد وقدام عيني تعمل ... في الآخر قيدتها عالورقة ...واعملتها يمكن مرتين يا تلاتة انا بإيدي ... لكن بعد فترة مَلَقتِش الورقة راح كل إشي من مخي ... هيا قزحة مطحونة وزيت وشوية قَطِر مْعَقَد وكُول ... صدق بتاكل ما إلك خاطر تشبع من القزحة ... هادا أكل شتوي ... أكل شتوي ... هادا الصبح كنا نفطرها ... كنا نتعشاها كمان ... اليوم فش منو هادا الكلام ... انا نسيتها ... والله نفسي واحد يِقولي كيف طريقتها وأقيدها عندي وأرجع اطبخها تاني ... مش مهم قد ما تْكَلِف تْكَلِف ... بس المهم إنو الواحد بياكل وبينبسط ... فإحنا الحمد لله رب العالمين مش ناقص علينا حاجة وكل إشي متوفر اليوم بس هات عملة ... عملة ونَفِس ... بس فش نَفِس " 

طيب هادي الأكلات إلي إنقرضت إيش في زيها كمان... يعني من أكلات زمان ؟ 
" الأكلات هادي إلي زي الملوخية وفول إلي قلتلك إياها ... إلي هِيَا البِسَارة ... بامية وعدس ... بطاطا وعدس ... فُقَعِية ... الفُقَعِية إلي هادي سلق ورز ولحمة ... زاكية بردو الفُقعية هادي ... مين بدو يعملها هلقيت ؟!!! بِقُلَك أَغَمِس رز مع سَلِق ؟!!! طيب والله زاكية ... حادقة ومنيحة وبلحمة كمان بتنطبِخ ... هادي الفُقعيِة ... ما حد بِعرفها الفُقَعِيَة ... في عندك مثلا السُمَقية ... السمقية في ناس بِتقُلَك زاكية السُمَقية بس بَعْرَفِش أطبخها ... طيب ليش يا عمي ؟!!! السُمَقية هادي بدها سلق وبدها سُماق وبدها شوية طحين ... بدها لحمة مفرومة وبدها بصل ... يعني إلي بِعرَف يطبخها بياكل وبِنِبسِط ... كل الأكلات هادي إلي بدون لحمة كلو هادا إنتهى ... إلي هي زي طبيخ اللسان ... طبيخ البِسَارة ... البامية وعدس ... بطاطا وعدس ... رز وعدس ...إفهمت عليا ... هادي أكلات زاكية ومنيحة ... والله بِشْبَع الواحد منها ... بس اليوم ( مش موجودة ) ليش ؟ يا عمي الجيل بِرُوح وبِيجي جيل غيرو ... بَعْرَفِش هادا الإشي ليش ؟ أنا مثلا تعال قول لَمَرَتِي ... كبيرة هلقيت ... تُعتبر كبيرة ... بس على أكلات زمان والله ما بْتزبُطها زي ما كانت تُزبُطها ... بْتِِعْمَل فُقَعِية ... صح بِتْحُط كل حاجة بس والله ما عليها نَفِس زي ما كانت زمان ... النَفِس إلي بْتَاكل ... ما كانت زاكية زي ما كانت إمي الله يرحمها تطبخها ... غير ... الكبار إلهم نَفِس في الأكل ... إيش ما عملو زاكي ... أقُولك ...لو فتو رغيف وحَطُو عليه شوية ملح والله بتاكل وبْتِنبسِط ... بِطلَع زاكي ... أما تعال اليوم حُط مرقة خروف وحُط لحمة خروف والله ما إلو طَعِم ... فش نَفِس ... هيك سبحان الله ... الإنسان كل ما بِكْبََر كل ما بِنْسَى الأكل تبع زمان ... بِلاَقِي حاجة جديدة قُدَامُو ... طيب والله ما بَلاقيها زاكية زي تعت زمان ... مَفِش نَفِس زي أول ... كل الأكل هادا فَوايدُه منيحة وكويس وبِشْبِع وبِبسِط ... بِنِبسِط الواحد منو لكن مفش ناس إلي تِعْرَف تْجَهْزُو ... عندي مثلا العِيال بتطبخ سُمَقِية ... بيتطبخ كِشِك ... بتطبخ مثلا لَبَنِيَة ... بتعمل فتة ... بتعمل رز وحليب ... بتعمل مهلبية ... كل هادا ماشي ... بس أكل زمان مش زي اليوم ... مَرَة بَقولها إعمَلِي بِسَارة ... عِمْلِت والله ومنيحة ... بس طلعت تومتها كتيرة ... طيب مش لازم ... هيا بتحاول إنو إيش ... إنو أكون مبسوط ... أنا مبسوط بس مْكَترة تومة ... كُتر الإشي بِخَرِب ... وقِلِت الإشي بِخَرِب ... هِيَا عشان بحب أنا التومة مْكترة الي تومة ... قولتلها لا كتير ... كُتر التومة بتغير طعمها ... بعديها خففت التومة طِلعت مِيَة المِيَة ... فَبِدهم إرشادات من إلي أكبر منهم يِوَعيهُم على هادا االإشي وكيف بِنعِمِل ... وكيف بِتْسََوَا "
طيب في كلامك حكيت بتاكل أصابعك وراه ... إيش يعني هادي الكلمة ؟ 
" هادي الكلمة لما الواحد بِكُون ماكل أكلة مزبطة ومنيحة كان بِقُول والله أكلت وشِبعت ... أكلة زاكية كتير كتير وبتاكل أصابعك وراها ... هادي الواحد بِحَسِن في عمايلو بِقُلَك بتاكل أصابعك ورا الأكلة ... هي الأصابع بٍِتِتكَلِش بس زي ماتقول مَتَلة ومِشيِت ... يعني على قد ما تاكل بِقُلك حَتاكل أصابعك وراه ... هُو في واحد أكل أصابعه ورا الأكل ؟!!! بس خلص هِيَا عادة ومُتَبَعَة ... مثلا الملوخية زاكية ومنيحة عِنا إيش بِقولو ... ملوخية بتاكل أصابعك وراها ... هادي أخدوها عن إلي قَبلِينا ... بتاكل أصابعك وراه ... الأصابع بِتَكَلُوش يا عمي بس زي ما تقول خلص عادة ومُتَبَعة عشان يِحَسِن وضع الأكل " 

حسب معرفتك إنو الراجل الكبير في العِيلة إلو إحترام عند الأكل ... إيش بتعرف في هالموضوع ؟ 
" هادا الإشي يا حبيبي كان زمان ... لما الكبار كانو كبار ... الأبو إلو قيمة والجِد إلو قيمة ... الأستاز لما كان يِشوفو الطالب يِرُوح  في شارع تاني يُمرُق منو مِشَان مَيِشُفهُش الأستاز  الإشي بَقَا إلو هيبة وإلو احترام وإلو قيمة ... اليوم يا عم لا ... الأبو كان إلو قيمتو في البيت ... زمان ... على هَوَا ما انا بسمع وبَعرَف ... الأبو إلو قيمتو ... مثلا لما يكونو الولاد بِغَوشُو إنهم تقولهم إجا أبوكو ... خلاص كل واحد بِهْدَا وبُهمُد وبتلاقيه سَكَت ... طبعا الأبو   ( إلو مكان خاص ) إنتا مثلا الأبو هِنا والولاد هِنَا ...والمَرَة هِنَا ... طبعا المرة مِشَان تْخَدِم على جوزها ... وتْخَدِم على أولادها ... والأبو بُقعُد في نُص المَطرَح يعني ... وعيالو جنبو وبناتو جنبو والولاد جنبو ... يعني في إحترام للأبو ... مثلا الأبو بدو بِغَسِل ... بقعدو أولادو ... بتقعد الإم ... إستنو يا ولاد عَبِل ما ييجي أبوكو ... يقعد ياكل معاكو عشان يِشوفكو قاعدين حلوين مع بعض كويسين مع بعض ... عندي هلقيت في البيت الإم مثلا بدهاش تاكل ... الولد جاع ... بنفعش تْصَبِر الولد عَبِل ما إمو ييجي على بالها تاكل ... لا بِصِرِش  ... أنا بَقُولْهُم حُطُو للصغار وبعدين إنتو براحتكو بتاكلو ... أول إشي طَعْمُو الصغار وبعدين بتاكلو براحتكو ... صدقني بدون يمين إنو بِنْبِسطُو أكتر وبِترَيَحُو أكتر ... لما يكونو الصغار ماكلين وشبعانين ... خلص ... لكن طول ما هُو قاعد ... هييي بدي مَيَه ... بدي هادي ... لا خَدْمُو عَولادكُم بياكلو بيشبعو أول وإنتو بتاكلو براحتكم أحسن ... بِغلبُكوش ... المهم تِشْبِع الصغير قبل الكبير بتلاقي الإشي مِترَيِح في البيت " 
إنتا لو عزمت شخص عزيز عليك ... أخوك مثلا مسافر وإجاك بعد 25 سنة إيش نوع الأكل إلي حََتْقَدمْلُو إياه ؟ وكيف بتستقبل أخوك ؟
" والله يا شيخ أنا عِشِت التجربة هادي ... أخويا كان في السعودية ... الله يرحمو لإنو إتوفى هلقيت ... إجا يمكن قبل 15 سنة ... من ال 56 ... قبل 15 سنة إجا ... أنا كنت أيامها أشتغل في إسرائيل ... أول ما إجا والله يا شيخ عَزَمتو بَره ... قال يَخُو أنا بديش آكل هِنَا بدي آكل بَرَه ... قُلتِلُو أهلا وسهلا ... قال بدي آكل في المطعم ... وين أخدتو ؟ على أبو هويدي ... بَقَا أيامها أبو هويدي زمان ... هناك زي ما تقول أوتيل وقَعْدَة وكويسة ومنيحة ... صح الإشي غالي وبِكَلِف لكن زي ماتقول بِشُوف حالو الواحد ... إنو أنا محترمك ومقَدرك وعازمك هِنا ... في مطعم ... هُوا قال بشدو في مطعم .. .قادر مثلا آخدو على مطعم شعبي ... بعشرة شيكل ... بعشرين شيكل ... بس لأ أخدتو هناك ... بقا وضعنا الحمد لله مِتْحَسِن أيام ما كنا نشتغل في إسرائيل ... وأخدْنَا هناك ... بعدين طبعا قعد يمكن حوالي شهر عندي ... كل يوم أعْمَلو اكلة شِكل ... هادي معاناة بالنسبة إلي لوضعي ...  لكن بردو أخوك بتقدرش تقَصِر فيه ... جاي من الغُربَة ... من كزا سنة مَشفتهوش ... وإجا هلقيت ... طبعا بدك تحترمو وبدك إيش ما عندك تِطْلِعلُو إياه ... أعز ما عندك تِطلِعلو إياه ... أعز ما عندك بدك تِطلِعلو إياه ... بِدك تِعزُو وبدك تحترمُو ... وهيو مات ومَشُفنَهوش الله يرحمو ... والله لما كان بدو يدخن أجبلُو بالكروز ... يقعد يومين بكروز الدخان ... بقا يدخن دخان كِنْتْ ... دخان من الأبيض الخفيف ... بقيت أجبلو الكرزو بس يومين يقعد معو ... والله كل يوم طبخة شِكل ... كنت انا أسألو إيش جاي على بالك أجبلك ... إيش بِدك بأجبلك ... أجبلو ... مثلا يقول بدي زغاليل بدي مثلا حبشة ... بدى آكل أرانب بملوخية ... أجبلو ما أبْخَلِش عليه والله كان الإشي يِكَلِف يا عمي ... طبعا بدك تجيب لواحد مش ممكن ... واحد ياكل والباقي يِطَلَع عليه ... لأ ... بدك تِتَبَل في الكل ... ولا مش مزبوط ... ها أولادك بِطَلَعُو ومَرَتك بتتطلع ... أخوك ببقا عندك بدك بلا مؤاخذة تقول لا هادا الأكل مش إلكو ... بُزبُطِش ... إنتا عرفت كيف ... ولا مش معايا ... فَبِدك تنجبِر تعمل للكل ... في هَوَا هُوا ... والله يا شيخ بلا مؤاخذة كنت أسحب أجاري من المْعَلِم قبل ما أشتغلو ... يقولي خود ... خود ... عشان أرضي اخويا ... شوف ... مشان أرضيه " 

" المصلحة مش في الأكل ... هِيَا قيمة ... إنتا بِتْكَبرو وبْتِعملو قيمة ... قادر أعملو سَلَطة وأقولو كول ... قادر أجبلو مثلا بشكلين فلافل وأقولو كول ... بس إلو قيمة عشنا وإلو إحترامو عِنا ... بِنْحَسِسُو إنو إنتا مَعْزُوز ... الأكل بِعمَل قيمة للواحد ... إنتا عرفت كيف ... لما ييجي مثلا عندي أخويا أقدملو أكل حيالله ... طبعا هادا أنا مستهتر فيه ... لكن لما أجِبلُو حاجة منيحة وحاجة بِتبَيِض الوجه طبعا هُو بِشُوف حالو وبِنْبْسِط وبِقولك والله محترمني أخويا ... بس والله أيامها أنا أسرفت كتير ... هوا قعد شهر والشهر مش قليل يا عمي ... كل يوم تِِعْمَلُو أكل ... كل يوم فُسحة شكل ... يعني مرة قلي بدي أطلع رحلة ... قَلِي يَخُو بدي أطلع رحلة ... وين بدك يَخُو تروح رحلة ... قال بدي أرح على إيلات ... ماشي الحال ... بقت عمرانة أحنا واليهود ونروح ونيجي من غير تصريح ولا حاجة ... أيام ما كان شارون ... رُحنا في الباصات سَجلنا في رحلة ... قولتلهم رًُوحو أنا مش فاضي ... راحو على إيلات وانبَسَطُو وشَمُو الهوا ... طبعا الرحلة بتشمل إيلات ومناطق تانية ... اما انا والله ما قدرت أروح ... كنت مرتبط بالعمل ومقدرتش أروح ... أنا عامل رُكن كبير في المَحَل ... في المطعم إلي كنت أشتغل فيه ... مَقدرِش أسيبو ... بعدين المْعَلِم مَكَنِش مقصر معايا حرام ... يعني أنا بدي أعَطِِلُو مَحَلُو لما أنا بدى أغيب ... لأ ... أبعت اخويا التاني معاه عالرحلة ومرتي معهم وكلهم يِطلعو رحلة ... في هالباص وإمشي " 

طيب إنت بتقول الأكل قيمة ... إيش قيمة الصحن المعمول من اللحم الضاني مقابل صحن معمول من اللحم المتلج ... إيش الفرق من ناحية القيمة يعني ؟   
" اللحم الضاني مش كل واحد بِقدَر يِجيبو ... اللحم الضاني غالي ... أما اللحمة المتلجة ... اللحمة المتلجة الكل بِقْدَر عليها ... يعني لما تْجِبلك أربعة كيلو لحمة خروف غير لما تجيب لحمة متلجة واتحُطها ... إشي أكيد إنو الضاني إلها قيمة كبيرة عند الناس ... اللحمة الضاني غير عن لما تجيب لحمة متلجة ... هلقيت تعمل مثلا غدا جماعي ... تدبح عجل ولا تجيب لحمة متلجة ؟!!!! طيب في ناس بِتكِش منها ... بِقولك أوخ الله يلعن أبوه بخلان يِحُط لحمة طازة ولا يدبح ويعمل ... يعني لما تحط لحمة متلجة غير ... يعني الأكل إلو قيمة عند الناس ... اللحمة الضاني مميزة ... في أزكى منها ؟!!! زاكية ومنيحة وكويسة ... لما أعملها معناتو إنو انا مقدرك ومحترمك  وعَامِلَك يعني مش حيالله ... اللحمة الضاني غير ... وبالأخص لما يِعْمَلُو خروف محشي ... يا عيني ياعيني ... طيب بِكَلف مبلغ وقدره الخروف المحشي للضيف تبعك ... بردو كمان هيا بترجع على هوا قدرة الواحد ... على إمكانياتو ... انا بِجبِرنيش الله أروح أجيب خروف وأدبحلو إياه ... لا ... بِصَحِش ... أنا بِتعايش وبَتكَيف على هوا مقدرتي ... على قد طاقتي ... في ناس معهم ليرات الله قادر يعمل خروفين ... وهعوا مش راح ياكل أكتر من أوقية ولا أوقيتين الضيف ... وفي الآخر كلو راح يِتْفَرَق     ( يتوزع ) بس بدو الواحد يِكْسَب بياض الوجه ... لكن على قد إمكانية الواحد ... لا يكلف الله نفسا إلا وسعها ... إنتا عرفت كيف ... معايا مثلا عشر قروش طيب أروح أشتري بعشرين ... إيش الله جابرني ... على قد ما معايا بدي أصرف ... وهادي هيك ... عَقد إمكانياتو الواحد يِقَدِم ... مش بِقولك المتل خُبزة وملحة أكلها وببقا مبسوط ... فالإنسان على قد إمكانياتو "
طيب لو اجاك ضيف عادي ... جارك مثلا ؟

من هالموجود ... من إلي بآكل منو بهداك الوقت ... هداك النهار ... مثلا كنت طابخ بامية
 بأسألو كيف إنتا والعَشَا يا فلان ... بِقُولك والله مثلا شبعان ... لما انا ألاقيه مْوَنوَن بأروح أجيب ... أما يقول مثلا لأ بِديش خلص ... أما هوا بِبَين الواحد لما يكون إلو خاطر ياكل بِبقا مْوَنوَن ... أما يقول حدالله والله توي متعشي خلص معناتو متعشي وجاي ... تغصِب عليه وتقولو كول !!! بِزبُطِش ... بدك إيش موجود تقدم ... مكنتش طابخ بهداك الوقت ... فيه مثلا علبة لحمة ... معلبات ... علبة لحمة ... بِنفتح علبة لحمة وشوية بيض وشوية سلطة شوية بطاطا جنبها ... شوية فلافل ... صار سُفرة ... طيب والله الأكل هادا بِفتح النفس أكتر من الرز واللحمة ... ولا إيش رايك ؟ " 
" فيه فرق في الضيوف ... ضيف عزيز غير جار عادي أو واحد مسكين بدو أكل ... في فرق ولا كيف ؟ 
" صلى على النبي ... كل وقت وإلو وقتو ... أول حاجة لما يِجيلي ضيف وأقدملو خروف طبعا مش كل يوم بٍِجِيني ... يمكن كزا سنة مَشُفتهوش او مَخَشِش عليا ... أو مَجاش عليا .... فَبَعمل كل طاقتي إنو أحترمو وأرضيه ... هادا بِجيك كل سنة مَرَة ... أو في العُمر مَرَة ... أما جارك مثلا إجا ... عادي ... يعني بيُعتَبر أهلية ... مش غريب ... الجار زي الأهل يا عمي ... لما ييجي جارك مثلا ويقول بدي آكل إيش طابخ يا أبو توفيق ... بتقولو والله طابخ كزا ... هات خلينا نتعشا انا وإنتا مثلا ... طبعا هادي مش قلة قيمة لا ... الزلمة معتبر إنو هوا في بيتو وبياكل من هالموجود ... أما لما يكون مَرَة في العمر يِجيلي ضيف طبعا بدي أعملو قيمة على أساس إني إيش ... أكرمو وأرضيه وأقدرو ... أما الشحات لا مؤاخذة مش كل الشحاتين واحد يا عمي ... في ناس بِعتبروها مهنة ... المحتاج بتلاقيه بِمِدِش إيدو ... وفي ناس بعملوها عادة هادي شغلة الشحتة ... شطارة ... لا مؤاخذة في ناس في الدار مثلا بتيجي شحاتة بالله تعطيني رغيف ... أعطيني حسنة ... أعطيني شيكل ... حسب ما بُطلُب الشحات ... رغيف رغيف ... شيكل شيكل ... في عندي زباين هِنا بلا مؤاخذة الحمد لله عيب الواحد يتكلم ... فيه ناس بيجو يوم الخميس ... في مش محتاج بأقولو الله ييسرلك ... بعرفو مش محتاج ... في محتاج باعطيه ... في ناس لا مؤاخذة ... عشان هيك أنا الله رازقني  الحمد لله رب العالمين ... في عندك ناس بتاخد خمسة شيكل ... فيه ناس بياخدو نص شيكل ... في ناس باعطيهم شيكل ... في ناس عشرة شيكل ... هادا يوم الخميس ... في ناس بََبَعت بنتي ... لحريم في دروهم ... خدي يابا هي 100 شيكل روحي وديها ... الله بِحط بركة اكتر منهم والله بِعَوِض ... والله بِزيدنا من نعايمو ... لإنوإلي بتعملو بتلاقيه يا عمي " 
طيب لو إنتا كنت مضيوف يعني معزوم عند ناس ولقيتهم عاملين مجدرة ... شو رأيك هادا إشي عادي ؟
" والله إن قلتلك حاجة يمكن ما تصدقِش ... والله مَرَة ناسَبِت ناس من دار مرتجى ( يُفضل عدم ذكر إسم العائلة ) واحد أخد بنتي ... طبعا واحنا لا مؤاخذة بِعزِمو العروسة وأهلها زي تعارف يعني ... يمكن لتُفرُط على حالك من الضحك ... إيش هيا عَزومتو ؟ والله عامل كرشة ... طيب إيش نقول !!! طيب أنا الكُرش ما بَحُبِش الكُرش ... وبَحُبِش أكل بَره إلا في بيتي ... بنعرفش هادا نضيف هادا وسخ ... قلتلهم والله انا متغدي وجاي ... قال بُزبُطِش مش إحنا عازمينك يا عمي ... إنتا عازمني مَعلش أنا إجيب ولبيت العزومة لكن حكاية الأكل عافيني منها ... طيب إيش تقول ... عامل كرشة !!! طيب عمرها الكُرَش بِتتقدم في عزومة ... طيب في ناس لا مؤاخذة على قد الحال ... قَدَمُو من هالموجود ... إحنا لازم نقول بارك الله فيكم وربنا يديمها عليكم من نعمة ... لإنو بتفرِضِش حالك عليه إنو  يِعمَلَك مثلا كباب يِعملك أكلة مخصوص ... من هالموجود ... وبِدك تجاملهم وتاكل وتِظهرش إلهم إنك إنتا مثلا مش عاجبك الأكل ... لا ... والله نعمة والله كويس بارك الله فيكم ... الله يِكتر عليكم الخير ... هادا إلي بصير ... أما مثلا تِفرِض حالك عليهم بدي كزا أو كزا بِنفعِش " 
طيب لو كانت العزومة على مجدرة ؟
" مش عيب ... مش عيب إنو يعمل مجدرة ... مش عيب ومش غلط ... يمكن الزلمة مش مقتدر يعمل جاج ... المصلحة مش بالأكل يا عمي ... المصلحة في القِيمة ... مقدرني ومحترمني وجايبني عندو ... بَفرِضِش عليه إنو مثلا بِديش آكل هادا وبديش آكل هادا ... خلص على قد مَقدِرتُو ... بردو الإنسان لازم يُعْزُر ... أنا مثلا إجيب خشيت بيت أحمد لا مؤاخذة في كلمتي ... أحمد كان مثلا عامل كفتة ... عامل ملوخية ... آجي أقوله لا بديش آكل ... إنتا مقدرني ومحترمني وقايلك تفضل إتغدا عندي ... زي ما بدو ياكل هوا بدي آكل أنا ... ولاّ مش مزبوط ؟ هي إلي بصير "

طيب بصراحة نسيبك بعد ما خطب بنتك عزمكو على أكلة كرش ... إيش ردة فعل العروسة والحجة وإلي راحو معكو على العزومة بصراحة ؟ 
" صلى على النبي ... إحنا لما رُحنا واتفاجئنا ولَقِينَا عامل كرشة في العزومة ... هُما قبل ما ناكل قالو إحنا عادتنا إنو بنْعزِم على كرشة ... يعني بِعملو كرشة وبِنضفوها وبِجبوها وبطبخوها وبِعملو صحن فت وبِقدمولك إياها ... طيب أنا مش ممكن أدوق حاجة زي هادي ... هادي الكرش بدها نضافة وبدك تثق في إلي بِنَضِفها ... مش حيالله هادي فيها الله يعزك خره وفيها وسخ وفيها قرف ... بدك تعرف إنو إلي عِملها نضايفي ولا مش نضايفي عشان تاكل منها ... فأنا لا مؤاخذة مرتي أكلت وعادي والحمد لله ... أكلت بس مجاملة ... لكن انا قلت والله يا عمي انا شبعان ... يهديك يرضيك ... قلتلهم شبعان ... لا مؤاخذة عمرك شفت واحد عزم واحد على كرشة ؟!!! بس هدولا طِلِع مُخهُم ضارب من دار مرتجى ( الرجاء عدم ذكر إسم العائلة من طرفكم في أي شيئ يُنشر ) مُخهم ضارب ... إنتا بتسمع فيه ... أيوب مرتجي إليّ بشارع الوحدة ... وإحنا بعد ما رََوحنَا قعدنا نحكي بين بعض إلي بِعزِم بِعزِم على كرشة !!! صرت أقول يا جماعة خلص الزلمة عِمل على قد مقدرتو ... هًوا بقول إحنا عادتنا نِعزِم على كرشة ... مُخهُم ضارب ... مش طبيعيين ... عمرو واحد عَزم واحد عَكرشة " 

طيب إنتو عندكو عادة يوم ما يكتبو العِرْسَان الكتاب في المحكمة أهل العروس  بِنعِزمُو عند أهل العريس ... هادي عادة عندكو ؟
 " إحنا لا مؤاخذة بعد ما تْرَوِح من المحكمة وتكتب الكتاب مش ممكن يِفلتَك أبو العريس إلا ترَوِح عندو عشان تتعرف عليهم وتتغدا عندو ... يا عمي طيب يهديك يرضيك بلاش ... لا كلام فاضي بِفلِتكاش ... لازم تروح عندو ... طبعا إنتا لما تروح عندو بكون عامل جاط رز بجاجة ... أو كيلو كباب ... أو شوية أكل جاهز من بره ... بعديها إنتا بدك تُرُد العزومة ... بدكاش جَمَايِل ... بِتقولهم الجمعة عندي يا جماعة ... لأ لأ ... بِزبُطِش بدك تجهز حالك الجمعة غداك عندي ... طبعا بدكاش إنتا تقدم زي ما قدمولك ... بدك تعمل على قد مقدرتك ... على قد جُهدَك ... أنا لا مؤاخذة كنت بدي أعملهم يا فتة يا قِدَر في الفُرن ... يا أعمل جاج مشوي ... يا أعمل مفتول ... بأبخَلِش فيه الأكل هادا ... أجيب جاج بزيادة ... لحمة بزيادة ... أنا في الأيام العادية في بيتي بأجيب لحمة بزيادة ... مبارح مثلا أخدتلهم ست ملفوفات والله مَيَلِت على الجرجاوي أخدت تلاتة كيلو لحمة ... ب120 شيكل ... لحمة طازة ... وفرمتهم وخليهم ياكلو ... كيف لما يجيك ضيف ... طبعا بدك تْبَيِن حالك قدامو " 

طيب إنتو لما رُحتو أكلتو عند أهل العريس ... كيف كانت التقسيمة ... يعني أول مرة لسا تدخلو دارهم ... الرجال أكلو لحالهم ولا مع بعض والعرسان أكلو لحالهم ولا كيف ؟
" من أولها بِخجَل الواحد ... بدي أسيبلك بنتي تاكل معاها من أول يوم !!! لأ ... البنت بتقعُد مع أهلها وبتاكل ... والأبو أو الأخو بُقعُد مع العريس وأبو العريس ... مبدئيا بكونو خجلانين من بعض ... مش دُغري يِسَلِم من مرة ... لا ... أول الإشي ببقا خجل ... صح إلو خاطر العريس يقعد مع العروسة وياكل معاها ويِكلمها ويِحدتها ... لكن ببقو خجلانيين من بعض ...  يعني مرتي والعروسة وإم العريس وأختو أكلو في غرفة ... وأنا وأبو العريس والعريس أكلنا على سُفرة تانية ... في غرفة تانية ... بِصَحِش الحريم مع الزلام ... فشي عنا عادة إنو تقعد الحريم مع الزلام ... لا ... في الأخص الأكل ... النسوان لحالهم والرجال لحال ... حتى أقولك أنا أخويا بَقَعودش مع مرتي ولا انا بِقْعُد مع مرتو ... نُقعد على سُفرة وحدة لا ... أنا وأخويا وولادو بنقعد على سُفرة مثلا ... ومرتو وبناتو وولادها بقعدو على سفرة ... بَخليش خُلْطَة ... إيش يقعدو ياكلو رجال مع نسوان !!!! مش لطيفة ... ولا إيش رايك ؟ إحنا بلا مؤاخذة يهود قاعدين في مطعم ؟!!! مَبُزبُطِش " 

ملاحظة : تم إلتقاط مجموعة من الصور لبسطة الفلافل للمبحوث وهي بالتوصسف التالي       ( صور: أحمد المدني 02 )

 صاعبك ور

أكثر ما لفت إنتباهي في هذه المقابلة موضوع عزومة أهل العريس لأهل العروس على أكلة كوارع ظاو كرش وقمت بطرح هذا الأمر على الفيس بوك من خلال صفحتي الشخصية

من عاداتنا أن أهل العريس بعد أن يُكتب الكتاب في المحكمة يعزمون العروس وأهلها 
ما رأيكم إذا كان الطعام " كُرش " في مثل هذه العزائم
تم طرح هذا التساؤل في صفحتي الشخصية على موقع التواصل الاجتماعي " الفيس بوك " وكانت الإجابات كالتالي :

· بعين الله

· بس أنا بكره الكرش 

· عمري ما ذقتها

· مصيبة والله

· هههههه ...

· هي أكلة لذيذة, بس مش من أول يوم الفضايح 

· السر في ذلك رساله الى العروس : شوفي هينا ايش بنعمل يعني حضري حالك لطبخ مثل هيك طبخات وتقوليش انا باقرف .بيعين المولى .

· يمكن الجاج غالى يا ابو عمر

· مش من أولها يا أبو عمر، بدك تمشي بالتدريج حتى تصل مثل هذه الخطوة الجريئة 

· والله صعبة كتير يا عمي الحاج

· ههههه.. قبل أن نجيبك : ما الذي جعلك تفكر في هذا الأمر .. خاصة في هذا الوقت!!

· لذيذ ولكن في مثل هذا اليوم أحسن يكون االأكل خفيف ، بعين الله 

· والله ياعمي اذا كانت العزومة على كرش فهذا يدل على معزة وحب اهل العروس لأن عزومة الكرش اصعب عمل تقوم بها ست البيت واقرأ المكتوب من عنوانه وربنا يعين على هذة العزومة

· أكيد هادي رسالة للعروس ... جهزي حالك تغوصي بكرة معانا ... فشي عنا يَع وقرف .
· أخ أحمد هادي ممكن تكون عادة عند أهل العريس ... كل ناس إلهم عادات وتقاليد .... عادي يعني .
· أي والله ما هي طالعة ... الواحد بِعزِم على فتة .. على منسف ... على مفتول ... مش كُرش ... أول مرة أسمع بالهسمعة .
· يع ... قرف .
· هوا في أزكى من أكلة الكُرَش ... بس جرب دوقها 
· والله أنا بأستنا من السَنَة للسَنَة آكل كُرش مع هالفت والرز المتبل ... والله أكلة لا تعوض وزاكية كتير ... أنا شخصيا بأموووووت فيها 
· إلي بِقول يع حرام عليك هادي نعمة من الله ... إذا بتحبها كول وإذا بتحبهاش بلاش تاكل ... بس مَتِحكيش عن النعة قرف ... 
· هيا أكلة الكرش زاكية بس بدك الصراحة عيب الواحد يِقدمها في عزومة زي هادي 
· هادي قلة قيمة لأهل العروس 
· لو أنا مكان العروسة بَطلب الطلاق ... بديش لا العريس ولا أهلو . 
· هدولا شَكلهم بدهُمِش العروسة .
· هههههه لِسا ياما نعيش ونشوف ... هادي ضربة بحق العروسة .
· ممتع واو 
· هههههههههههههههههه
· عزومة فاقدة
· يععععععععع
· هو في بعد الفول ... هههههه
· بَقلِب طاولة الأكل على أهل الدار
· بدك الصحيح عيب ... يعني لو أنا عازم ناس وبدي أعملهم قيمة بعمل فتة على جاج محمر أو مفتول ... أما الكُرش عيب تتقدم للناس هادي إهانة ... أنا مع الطلاق ههههه
· مسكينة العروسة ... بدها تفرح بس يا فرحة ما تمت ... كرش !!!!! 
· إيش مالها الكرشة زاكية  
· هادي قلة قيمة ... مش معقول !!!
· هادا إستهتار بالعروسة وأهلها ...هههههههههههههههه.
· ليش إستهتار ... إذا هما عادتهم هيك خلص عادي ... أنا لو انعزمت على كرشة كآكل فشي مشكلة .
· عادي في ناس مقرفة ليش مستغربين ؟!!!!
· بلاش حكي فاضي ... إيش يعني ناس مقرفة ... أنا وأهلي بنطلب كرشة العجل خصوصي من عمي يوم عيد الأضحى وبِنضفها وبناكل ... يعني إحنا مقرفين ؟ عيب هالحكي  
· إلي بِحكو عن الأكل قرف ... كل إشي بناكلو بكون فيه قرف ... الجاج فيه قرف ولما الإشي يتنضف خلص عادي كووووووول وصحة وعافية .
· يع بياكلو مصاريين العِجل ... الله يقرفهم 

· هوا فش إشي بأكلة الكرش بالعكس في ناس بتحبها كتير ... بس المشكلة إنها تتقدم بعزومة رسمية زي هيك ... يا ويلي عالعروسة وأهلها ... 

· الله يعين هالعروسة على هالموقف المحرج ... الواحد بدو ياكل مجاملة مش حلوة تْبَين للناس إنك قرفان من أكلهم ... عيب ومش حلوة .

· ليش بتسأل يا أخ أحمد لتكون صايرة معك ؟
· عيب تتقدم ... الواحد لازم يِكرم ضيفو مش يوجهلو إهانة ... عزومة على كرشة أما ناس ما بتستحي .
· صراحة بدي أقول شغلة مهمة ... الواحد لما بِكون بحترم واحد بِجيب أكل محترم ... شوي جاج ... رز مع لحمة أو جاج ... سمك ... أكلة دسمة محترمة ... أما تجيب كرشة ولا عدس ولا طبخة عادية فهادا عيب ... أنا مرة صاحب إتصل وعزمني زي إلي عن جد وفي الآخر قال طابخ فول أخضر ... صُمنا صُمنا وأفطرنا على بصلة .
· هادا دليل إنهم بِعِزُو العروسة لإنو الكرشة بدها تعب ووقت في التنضيف والطبيخ وإلي بحب الواحد بِتعب عشانو ... ههههههههههههههههههه 
· أنا لو محل العروسة بَطلُب الطلاق .
· يا عيني عالناس الفافي ... وإيش مالها الكرشة ... ولا مش من مقامكم يا تعون الرمال ... روحو إرمو الحجر عاليهود بالفاين أحسنلكُو .
· طيب الكرشة أحسن من المجدرة ولا العدس 
· أكتر إشي بِستفز هدولا إلي بحكو قرف ... هادي نعمة ... والله ما تسيبكم يوم القيامة.
· مش زاكية 
